Woordwarrel: Sintuie. – Kreukels en plooie
Ons droom groot op die oomblik. Dis nou my seun, sy vrou en ekke.
Hy droom van 'n werksplek wat so groot soos 'n waenhuis gaan wees; waar hy kan woel en werk sonder om iemand te pla of dat hy gaan nat reën wat op oomblik gebeur as hy iets aanpak onder sy eie geboude afdak. Hy soek 'n plek waar hy sy houtwerk na hartelus kan doen. Hy wil op die einde sy eie dinge doen en nie nodig hê om in iemand anders se oë te kyk met werk nie. Hy sien daarna uit om vir my 'n "tiny home" self te bou.
Vroukie weer dink aan tuinmaak. Eie kruie beddings, blombeddings en vrugtebome. Sy lief die gevoel van die aarde in haar hande. Ook wil sy weer hoenders kry en haar eie kuikentjies laat uitbroei. Dan wil sy ook baie graag 'n perd hê om te versorg en natuurlik vir twee klein meisiekinders dalk 'n ponie of twee, en melkbokke vir kaasmaak. Beslis ook 'n haas of twee.
Dan ekke? Wel ek gaan saam met die stroom en borduur saam aan alles wat mens op 'n stukkie grond kan doen. My eie klein huisie! Dink net, my eie plekkie waar ek kan bly en doen wat ek graag wil. Ek gaan die "loft" as my ateljee gebruik. Ek wil nie opklim met trappe wat my benoud maak om te gaan slaap nie dus my bed gaan onder wees in die sitkamer. Dis my sitkamer. Ek gaan net n "luie-seun"stoel kry om in te sit as ek TV kyk. As daar mense kom kuier kan hul op hoge-stoeltjie sit by tafel of 'n opvou buite stoel. O ja, daar moet 'n toegboude stoepie of dek wees waar ek kan sit as die weer lekker is om alles oop te maak vir vars lug.
Daar is baie dankbaarheid in my hart dat daar 'n plekkie gaan wees vir my.
So droom ons groot op die oomblik. Daar is enorme besluite wat geneem moet word. Gaan my blyplek hier verkoop word om geld vir 'n deposito te kry vir 'n plotjie? Dan is ek ook veronderstel om uit die huis te trek, waar ek op my eie bly, sodat die huis verhuur kan word. Alles dinge wat in my gedagtes rondmaal.
Tog lees ek in bo-genoemde voorbeeld dat:
Die Heer weet wanneer
die Windpomp moet draai
November 6, 2021 om 6:39 nm
Liefste Scrapy jy droomwarrel so jooi dat ek julle plot gevisualiseer het en veral jou loft. Wysheid oor die windpomp.
November 6, 2021 om 6:40 nm
Ag my vingers….mooi, nie jooi nie.🙈
November 6, 2021 om 7:08 nm
Toemaar 'n goeie spreker het 'n halwe woord nodig.
Nounet by my kinders gaan eet. Klink nie of dit sommer gaan gebeur met die Covid en allerhande nuwe reëls wat ingestel is om huurders te beskerm. Ons het erge woningnood hier veral vir die wat geen inkomste het nie.Eintlik geen werk het nie.
November 8, 2021 om 1:20 vm
wat sal die lewe tog wees as 'n mens nie kan droom nie? En soms word drome waar, ten sppyte van pandemies en siekte en politieke onrus – ek hoop julle planne werk uit, al vat dit 'n bietjie meer tyd Scrapy.
November 8, 2021 om 12:51 nm
Ons is baie positief dat die regte plekkie sal opduik. Vir my voel dit of dit dalk my laaste trek hier kan wees.
November 9, 2021 om 5:17 vm
Mens begin op hierdie stadium in sulke terme dink nè?
November 9, 2021 om 5:47 nm
Beslis, ek's nie meer lus vir trekkery nie. Het nog so baie waarvan ek ontslae moet/wil raak voordat ek so klein kan bly. Steeds sentimentele goed wat ek v SA af hierheen gebring het. Sug, kom tyd kom raad.
November 8, 2021 om 4:27 vm
Nou lekker saam met jou gedroom, Ineke. Ek wens dit word bewaarheid. Ek hoop Trompie kan ook iewers 'n gaatjie kry.🤣
November 8, 2021 om 12:52 nm
Kyk, ek en Trompie is onafskeibaar. Veral nou ek hele dag tuis is is hy eers my skaduwee. Hy sukkel ongelukkig met sy gesondheid en ek weet nie aldag hoe dit gaan wees op die einde nie.